RÅDETS KONKLUSIONER af 18. december 1997 om musikkens rolle i Europa (98/C 1/04)

RÅDET FOR DEN EUROPÆISKE UNION -

som henviser til Rådets resolution af 16. september 1996 om integrering af kulturelle aspekter i Fællesskabets foranstaltninger;

som henviser til slutdokumentet fra mødet »Musik for Europa, Europa for musik«, der blev afholdt i Ennis (Irland) den 18.-19. oktober 1996, og de derpå følgende drøftelser;

som henviser til Rådets afgørelse af 30. juni 1997 om fremtiden for en europæisk indsats på kulturområdet, hvor Kommissionen opfordres til at fremsætte forslag til indførelse af et enkelt planlægnings- og finansieringsinstrument;

(1) som tager i betragtning, at musikken er et grundlæggende element i vore landes kulturer og historie og udgør et af de vigtigste individuelle og kollektive kunstneriske udtryksmidler, som er til stede overalt i borgernes hverdag;

(2) som minder om den europæiske musikkulturarvs uvurderlige rigdom samt den nutidige musiks rige kreativitet, der er kendetegnet ved sin mangfoldighed, sin vitalitet og sin stadige evne til at lade sig inspirere og forny sig i mødet med andre kulturer;

(3) som er sig bevidst, at musikskabelse er et cyklisk forløb, der går fra kompositionen til værkets opførelse for publikum, og at musikken som kunstnerisk og kulturelt udtryksmiddel ikke kan ses isoleret fra sin yderst sociale rolle, lige så lidt som man kan se bort fra betydningen af den økonomiske sektor, den repræsenterer; denne sektor omfatter i Europa et uendeligt spektrum af talenter, færdigheder og fag og udgør derfor en række beskæftigelsesmuligheder, navnlig for de unge;

(4) som er sig bevidst, at det er vigtigst at sørge for, at publikum overalt på medlemsstaternes område kan få adgang til musikrepertoirer og -opførelser i al deres mangfoldighed og rigdom og endvidere at give europæisk musik en stærkere placering i verden;

(5) som er sig bevidst, at bedre adgang til repertoirerne kan udvikle den unge generations interesse for og glæde ved musik samt fremme udbredelsen af de forskellige musikkulturer;

(6) som påskønner den indsats, som Europarådet allerede har gjort på musikområdet, og som minder om, at Fællesskabet og medlemsstaterne fremmer samarbejdet med denne organisation samt med andre internationale organisationer, der beskæftiger sig med kultur, i overensstemmelse med artikel 128, stk. 3, i traktaten om oprettelse af Det Europæiske Fællesskab, idet de under hensyn til hver institutions og organisations egen identitet og autonomi sikrer sig, at de anvendte redskaber er komplementære;

(7) som minder om, at programmet til støtte for kulturelle samarbejdsprojekter i Den Europæiske Union (KALEJDOSKOP) udløber i 1998, og at det derfor er vigtigt at forberede de samarbejdsmuligheder, der skal udvikles i fremtiden og, uanset hvilke holdninger der vil blive indtaget, at foretage en grundig undersøgelse af de vigtigelse behov og emner af særlig interesse i de forskellige sektorer, der hører under programmets anvendelsesområde;

NOTERER SIG MED TILFREDSHED undersøgelsen »Musikken i Europa«, som Det Europæiske Musikbureau har udarbejdet, og hvori der for første gang anlægges en overordnet, europæisk synsvinkel på alle de sektorer, der indgår i musikskabelsens cykliske forløb;

UDTRYKKER SIT ØNSKE om at fremme europæisk musik navnlig ved at tilskynde til skabelsen af et miljø, der begunstiger udbredelse, udveksling og formidling af repertoirer, opførelser og kunstnere i Europa og i verden;

ER ENIGT OM, at det som led i anvendelsen af artikel 128 i traktaten op oprettelse af Det Europæiske Fællesskab og under hensyn til subsidiaritetsprincippet er nødvendigt at udbygge den indsats, der på EU-plan er iværksat sammen med medlemsstaternes kompetente myndigheder og med fagfolk med henblik på at opnå bedre kendskab til den europæiske musiksektors behov i alle dens bestanddele;

OPFORDRER Kommissionen

til i forbindelse med Rådets afgørelse af 22. september 1997 om fremtiden for en europæisk indsats på kulturområdet af forelægge forslag til fremme af musik med henblik på at supplere medlemsstaternes indsats ved foranstaltninger på bl.a. følgende områder:

- forbedring af et bredere publikums adgang til musik med særlig vægt på den musikalske opdragelse fra den tidligste barndom, idet man støtter nyskabende og mønstergyldige foranstaltninger på området og fremhæver musikkens afgørende og integrerende rolle i samfundet

- støtte til musikformidling og musikskabelse, fremme af udveksling, især af unge skabende og udøvende kunstnere, og støtte til udbredelsen af musikrepertoirer, kunstnere og musikopførelser (levende musik)

- dygtiggørelse af kunstnere og andre fagfolk på musikområdet, bl.a. inden for rammerne af de nye muligheder for musikproduktion, som de nye informationsteknologier giver, samt fremme af erhvervsvejledningen i musiksektoren

- muligheden for, inden for de eksisterende strukturer og inden for rammerne af de disponible finansielle ressourcer, eventuelt at forbedre medlemsstaternes udveksling af oplysninger om musikkendskab, ved f.eks. at styrke eksisterende net eller oprette et observatorium eller et europæisk informations- og dokumentationscenter.